Junahyökkäys Sveitsissä: mies riehui tulen ja veitsen kanssa – nuorin uhri 6-vuotias

Sveitsin poliisin mukaan hyökkääjä sytytti junavaunun tuleen ja puukotti useita ihmisiä.

Uutistoimisto Reuters kertoo, että mies hyökkäsi sveitsiläiseen junaan lauantai-iltana. Hyökkääjä sytytti junavaunun tuleen ja puukotti useita ihmisiä. Isku tapahtui Itä-Sveitsissä lähellä Liechtensteinin rajaa. Juna oli matkalla Buchsista Sennwaldiin.

– Saamiemme tietojen mukaan 27-vuotias sveitsiläismies kaatoi sytytysnestettä, mikä syttyi tuleen. Hän oli myös aseistautunut ainakin yhdellä veitsellä, St. Gallenin poliisin lausunto kuuluu.

Hyökkääjä haavoitti kuutta ihmistä iskussa. Blickin mukaan hän sytytti yhden naisen tuleen. Osa uhreista on loukkaantunut vakavasti. He ovat sairaalahoidossa pisto- ja palovammojen vuoksi. Uutistoimisto AFP:n mukaan hyökkäyksen motiivista ei ole tietoa. Poliisi on aloittanut rikostutkinnan.

Nuorin uhreista on kuusivuotias lapsi. Uhrien joukossa on kaksi miestä, toinen heistä on 17-vuotias ja toinen 50-vuotias. Loukkaantuneet kolme naista ovat iältään 17, 34 ja 43. Vaunussa oli kymmeniä ihmisiä hyökkäyksen aikaan.

St. Gallenin poliisin mukaan hyökkäyksessä loukkaantui kuusi ihmistä ja itse hyökkääjä. Uhrien joukossa on kuusivuotias lapsi. Epäilty hyökkääjä on 27-vuotias Sveitsin kansalainen.

Viranomaiset kiiruhtivat hyökkäyspaikalle poliisin, ambulanssien ja kolmen pelastushelikopterin voimin. Reuters kertoo, että Salezin asema on yhä suljettu.

Poliisin mukaan juna kärsi hyökkäyksessä vaurioita noin 92 000 euron edestä.